**Bekecs község Önkormányzata**

**Polgármesterének**

**…/2020.() önkormányzati rendelet- tervezete**

**a helyi közművelődési feladatok ellátásáról**

Bekecs Község Önkormányzata Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján Bekecs Község Önkormányzata Képviselő-testületének hatáskörét gyakorolva, a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 83/A. § (1) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott jogalkotási hatáskörében, Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 7. pontjában meghatározott feladatkörében eljárva a következőket rendeli el:

**1. A rendelet hatálya**

**1. §**

A rendelet hatálya kiterjed Bekecs Község Önkormányzata közigazgatási területén található közművelődési intézményre, a közművelődési tevékenységre és az azokban részt vevő személyekre, szervezetekre és intézményekre.

**2. Az önkormányzat által biztosított egyes közművelődési alapszolgáltatások és tartalmi elemeik**

**2.** §

Bekecs Község Önkormányzata (a továbbiakban: Önkormányzat) az alábbi közművelődési alapszolgáltatásokat biztosítja:

(1) Művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása. Ennek keretében:

a) biztosítja a helyszínt a művelődő közösségek számára a rendszeres és az alkalomszerű művelődési vagy közösségi tevékenységük végzéséhez az általa fenntartott Művelődési Ház megnevezésű, Bekecs, Honvéd u. 124. szám alatti ingatlanban,

b) bemutatkozási lehetőségeket teremt a művelődő közösség fejlődése, szakmai teljesítményük elismerése céljából támogatja a községi rendezvényeken, programokon, a bemutatókon, versenyeken való részvételüket,

c) fórumot szervez a művelődő közösségek vezetőinek részvételével, ahol a művelődő közösségek megfogalmazhatják a feladatellátással kapcsolatos észrevételeiket, javaslataikat, tájékozódhatnak egymás tevékenységéről, eredményeiről, terveiről, további információt kaphatnak a művelődési közösségek működését is érintő kérdésekről.

(2) A közösségi és társadalmi részvétel fejlesztése. Ennek keretében:

a) gondoskodik a nemzeti kultúra értékeinek megismertetéséről, az ünnepek kultúrájának gondozásáról, a Nemzeti Ünnepek és községi megemlékezések méltó megtartásáról,

b) biztosítja a gyermek és ifjúsági korosztály számára a művelődésüket elősegítő családi napokat, interaktív játszóházat, valamint az életkori sajátosságuknak megfelelő rendezvények, mint például baba-mama klub, gyereknap, ifjúsági klub, rajzverseny, ~~stb.~~ megszervezésével,

c) biztosítja a község lakosainak művelődéséhez a szabadidő kulturális célú eltöltéséhez a színházi előadások, könnyű- és komolyzenei koncertek, előadó estek megrendezését, vagy látogatását.

(3) Az egész életre kiterjedő tanulás feltételeinek biztosítása. Ennek keretében:

a) támogatja az iskolarendszeren kívüli öntevékeny, önképző körök, megalakulását, tevékenységét a szervezésben és a helyszín biztosításában,

b) az életminőséget és életesélyt javító tanulási lehetőségeket szervez egészséges életmóddal kapcsolatos előadásokkal, rendezvényekkel,

c) ismeretterjesztő előadásokat szervez,

d) segíti az elektronikus közszolgáltatások megismerését, és az eszközök alkalmazásához szükséges ismeretek megszerzését tanfolyam szervezésével és helyszín biztosításával.

(4) A hagyományos közösségi kulturális értékek átörökítése feltételeinek biztosítása. Ennek keretében:

a) támogatja a helytörténettel, a népművészettel, a népi iparművészettel, a kulturális örökségével foglalkozó egyének munkáját, csoportok működését, horgoló szakkör és a foltvarró szakkör részére helyszín biztosításával.

**3. A közművelődési feladat ellátási tevékenység formája és módja**

**3.§**

Az Önkormányzat a meghatározott alapszolgáltatások megvalósítása érdekében

1. közművelődési intézményt működtet.

**4.** §

(1) Az Önkormányzat a közművelődési alapszolgáltatásokat elsősorban az általa alapított és fenntartott Bekecsi Általános Művelődési Központ, Lurkóház Napköziotthonos Óvoda, Művelődési Ház, mint különböző tevékenységet folytató köznevelési és közművelődési intézményegységekből álló – többcélú köznevelési intézmény látja el, melynek a közoktatási feladatokon túlmenően feladatkörébe tartozik a kulturális és közművelődési feladatok ellátása. A feladatellátás helyszíne a Művelődési Ház Bekecs, Honvéd u. 124. szám alatt.

(2) Az Önkormányzat a közművelődési intézmény által készített munkatervet és annak mellékletét képező szolgáltatási tervet legkésőbb március 1-je utáni első, soron következő testületi ülésén fogadja el.

**A közművelődési tevékenység finanszírozása**

**5.** §

(1) Az Önkormányzat a közművelődéssel kapcsolatos alapszolgáltatásait költségvetéséből finanszírozza. Ennek forrása a központi költségvetésből származó közművelődési támogatás, az önkormányzati támogatás, az intézmény saját bevétele és a pályázati úton elnyerhető támogatások.

(2) Az Önkormányzat a közművelődési alapszolgáltatások támogatására kiírt pályázatokhoz szükséges önrész mértékét az éves költségvetési rendeletében határozza meg.

(3) A kiemelt települési nagyrendezvények finanszírozására az Önkormányzat éves költségvetésében keretet különít el, ütemezésükre éves programtervet készít.

(4) Az Önkormányzat költségvetésében elkülönített forrást biztosít a településen közművelődési feladatokat is ellátó civil szervezeteinek támogatására.

**A közművelődési alapszolgáltatások ellátásában együttműködő partnerek**

**6. §**

Az Önkormányzat a közművelődési alapszolgáltatások ellátásában az alábbi partnerekkel működik együtt:

a) Bekecsi II. Rákóczi Ferenc Informatikai és Matematikai Általános Iskolával.

b) Lurkó-ház Napköziotthonos Óvodával,

c) Egyházakkal.

d) Civil szervezetekkel.

e) A művészeti, hagyományőrző, kulturális tevékenységet is végző helyi közösségekkel, személyekkel.

**Záró rendelkezések**

**7.** §

(1) A rendelet a kihirdetését követő napon lép hatályba.

(2) Hatályát veszti a községi önkormányzat közművelődési feladatairól szóló 4/2002. (II.3.) önkormányzati rendelet.

 dr. Bodnár László Bodnár Jánosné

 polgármester jegyző